**DEDDF RheolEIDDIO ac AROLygu Gofal CYMDEITHASOL (CYMRU) 2016**

**Cwestiynau cyffredin i weithwyr proffesiynol gofal cymdeithasol**

1. **Beth yw Gofal Cymdeithasol Cymru?**

O Ebrill 2017, bydd Cyngor Gofal Cymru’n cael enw newydd sef Gofal Cymdeithasol Cymru a bydd yn ysgwyddo’r cyfrifoldebau ehangach o wella ansawdd gofal cymdeithasol. Bydd Gofal Cymdeithasol Cymru yn Gorff a Noddir gan Lywodraeth Cymru a bydd yn adeiladu ar rôl y Cyngor Gofal trwy ddwyn ynghyd y gwaith o ddatblygu’r gweithlu, rheoleiddio’r gweithlu, gwella gwasanaethau a gwaith ymchwil o dan un sefydliad newydd.

1. **Pam mae’r newid hwn yn digwydd?**

Mae Gofal Cymdeithasol Cymru’n rhan o ystod ehangach o newidiadau a gyflwynwyd gan Ddeddf Rheoleiddio ac Arolygu Gofal Cymdeithasol (Cymru) 2016. Bwriad y Ddeddf yw moderneiddio’r gwaith o reoleiddio gofal cymdeithasol yng Nghymru, gan sefydlu nodau’r deddfau blaenorol sef Deddf Gwasanaethau Cymdeithasol a Llesiant (Cymru) 2014 a Deddf Llesiant Cenedlaethau’r Dyfodol (Cymru) 2015.

1. **A fydd angen i mi gofrestru gyda Gofal Cymdeithasol Cymru?**

Os ydych chi’n weithiwr cymdeithasol, yn fyfyriwr gwaith cymdeithasol, yn weithiwr gofal preswyl plant sydd wedi’ch cofrestru ar hyn o bryd gyda Cyngor Gofal Cymru, bydd eich cofrestriad yn trosglwyddo’n awtomatig i Ofal Cymdeithasol Cymru ar   
3 Ebrill 2017. O’r dyddiad hwnnw ymlaen, gallwch ddisgwyl i bob gohebiaeth am eich cofrestriad ddod oddi wrth Ofal Cymdeithasol Cymru. Pan ddaw hi’n amser adnewyddu eich cyfnod cofrestru o dair blynedd, fe’ch gwahoddir i ymgeisio i adnewyddu eich cofrestriad gyda Gofal Cymdeithasol Cymru.

1. **Sut bydd y newid yn effeithio ar fy nghofrestriad fel gweithiwr gofal cymdeithasol proffesiynol?**

Bydd mwyafrif y rheolau a’r gofynion ar gyfer eich cofrestriad fel gweithiwr gofal cymdeithasol proffesiynol yn parhau’r un fath; dylech gadw at y Côd Ymarfer Proffesiynol Gofal Cymdeithasol a chydymffurfio â hyfforddiant a dysgu   
ôl-gofrestru a’r gofynion o ran addasrwydd i ymarfer.

1. **A oes unrhyw reolau a gofynion newydd y dylwn i fod yn ymwybodol ohonynt?**

Mae wedi bod yn ofynnol bob amser i chi ddiweddaru’ch gwybodaeth gofrestru gan roi gwybod i ni am unrhyw newidiadau, er enghraifft yn eich cyflogaeth neu fanylion cysylltu. Yn yr un modd, dylech roi gwybod i ni yn syth am unrhyw faterion a allai beri bod amheuon ynghylch eich addasrwydd i weithio yn y maes gofal cymdeithasol. Yn unol â Gofal Cymdeithasol Cymru, gellid ystyried methiant i’n hysbysu am newidiadau i’ch gwybodaeth yn gamymddwyn difrifol gan beri i chi gael eich atgyfeirio i ymddangos gerbron panel addasrwydd i ymarfer.

O dan Ofal Cymdeithasol Cymru, mae angen i chi hefyd ymateb o fewn terfynau amser er mwyn adnewyddu eich cofrestriad – mae’n rhaid i chi gyflwyno eich ffurflen ailgofrestru o leiaf 21 diwrnod cyn y dyddiad adnewyddu – neu fe ddaw eich cofrestriad i ben yn awtomatig.

Os ydych chi’n adnewyddu neu’n gwneud cais i gael eich cofrestru, gofynnir i chi a ydych chi’n bwriadu ymarfer yng Nghymru. Os nad ydych chi, ni allwch gofrestru nac adnewyddu eich cofrestriad.

1. **A fydd rheolwyr gofal cymdeithasol yn parhau i gofrestru gydag Arolygiaeth Gofal a Gwasanaethau Cymdeithasol Cymru (AGGCC) yn ogystal â Gofal Cymdeithasol Cymru?**

Dim ond gyda Gofal Cymdeithasol Cymru y bydd angen i reolwyr gofal cymdeithasol gofrestru – yn hytrach na gyda’r ddau sefydliad sef y Cyngor Gofal ac AGGCC. Bydd y newid hwn yn digwydd ar ôl i AGGCC roi’r rheoliadau gwasanaeth newydd ar waith yn Ebrill 2018.

1. **A oes angen i reolwyr cartrefi gofal sydd wedi eu cofrestru gyda chorff proffesiynol arall (er enghraifft, y Cyngor Nyrsio a Bydwreigiaeth) gofrestru gyda Gofal Cymdeithasol Cymru hefyd?**

Mae cofrestru gyda Gofal Cymdeithasol Cymru yn ymwneud â’ch rôl ym maes gofal cymdeithasol, ac yn amherthnasol i unrhyw gofrestriad arall a allai fod gennych gyda chorff rheoleiddio arall. O ganlyniad, bydd angen i holl reolwyr cartrefi gofal gael eu cofrestru gyda Gofal Cymdeithasol Cymru, a bydd hefyd rhaid i chi feddu ar gymhwyster fel rheolwr gofal cymdeithasol.

1. **A fydd Cofrestr Gyhoeddus ar gael o hyd?**

Bydd. Bydd Gofal Cymdeithasol Cymru yn parhau i gyhoeddi gwybodaeth am weithwyr gofal cymdeithasol proffesiynol cofrestredig. Fodd bynnag, bydd y Gofrestr Gyhoeddus yn dangos llawer mwy o wybodaeth nag o’r blaen – gan gynnwys yr hawl i bennu cosb, y cymwysterau sy’n angenrheidiol ar gyfer eich rôl, dyddiad cofrestru, statws cofrestru ac enwau blaenorol.

1. **A oes angen i weithwyr mewn cartrefi gofal i oedolion a gofal cartref gofrestru gyda Gofal Cymdeithasol Cymru?**

Roedd y Cyngor Gofal yn caniatáu i weithwyr gofal cymdeithasol mewn cartrefi gofal i oedolion a gweithwyr gofal cartref gofrestru ar sail wirfoddol. Bydd Gofal Cymdeithasol Cymru’n dileu’r elfen wirfoddol o gofrestru. Fodd bynnag, gydag amser, bydd hi’n ofynnol i bob gweithiwr gofal cymdeithasol gofrestru gyda Gofal Cymdeithasol Cymru. Bydd y gofrestr ar gyfer gweithwyr gofal cartref yn agor yn 2018 a bydd cofrestru yn orfodol o 2020 ymlaen. Bydd y gofrestr ar gyfer gweithwyr cartrefi gofal i oedolion yn agor yn 2020 a bydd cofrestru yn orfodol o 2022 ymlaen.

1. **Sut alla’i ddysgu rhagor am Ddeddf Rheoleiddio ac Arolygu Gofal Cymdeithasol (Cymru) 2016?**

Mae rhagor o wybodaeth am Ddeddf Rheoleiddio ac Arolygu Gofal Cymdeithasol (Cymru) a’r ystod lawn o newidiadau i’r gwaith o reoleiddio ac arolygu gofal cymdeithasol yng Nghymru ar gael yn [Hyb Gwybodaeth a Dysgu Deddfwriaeth Gofal Cymdeithasol yng Nghymru](http://www.cgcymru.org.uk/deddf-rheoleiddio-ac-arolygu-gofal-cymdeithasol-cymru-2016/?force=2).

1. **Sut alla’i ddysgu rhagor am Ofal Cymdeithasol Cymru?**

Mae rhagor o wybodaeth am Ofal Cymdeithasol Cymru ar gael ar [wefan y Cyngor Gofal](http://www.cgcymru.org.uk/rydym-yn-newid/?force=2&bc=0:5216|45:5115|).